Ettepanek põhineb Euroopa Liidu toimimise lepingu (edaspidi „ELi toimimise leping“) artiklil 113. Selles artiklis on sätestatud, et nõukogu, kes teeb otsuse ühehäälselt seadusandliku erimenetluse kohaselt ja pärast konsulteerimist Euroopa Parlamendi ning majandus- ja sotsiaalkomiteega, võtab vastu sätted ühtlustamaks liikmesriikide õigusakte kaudse maksustamise valdkonnas.

Ettepanek on lisaks seotud nõukogu direktiiviga (EL) 2020/262, kuna delegeeritud määrus (EL) .../... [väljaannete talitus: palun lisada avaldamisnumber], millega asendatakse komisjoni määrus (EÜ) nr 684/2009, on nõukogu direktiiviga (EL) 2020/262 kooskõlas.

Ettepaneku eesmärk on laiendada nõukogu määruse (EL) nr 389/2012 artiklite 15, 19 ja 20 kohaldamisala, et liikmesriigid saaksid vahetada teavet kõigi ettevõtjate kohta ning mitte ainult nende ettevõtjate kohta, kes saadavad või võtavad vastu aktsiisikaupa aktsiisi peatamise korra alusel.

Ettepanek on seotud nõukogu direktiiviga (EL) 2020/262, milles määratletakse sellise aktsiisikauba liikumine, mis on lubatud tarbimisse ühe liikmesriigi territooriumil ja viiakse mõne teise liikmesriigi territooriumile seal kaubanduslikel eesmärkidel tarnimiseks.

Nõukogu määruse (EL) nr 389/2012 artikli 19 kohaselt peavad liikmesriigid alates 13. veebruarist 2023 samas elektroonilises andmebaasis registreid nende ettevõtjate andmete kohta, kes saadavad või võtavad vastu kaupa aktsiisi tasumise korra alusel. Need ettevõtjad on nõukogu direktiivis 2020/262 määratletud kui sertifitseeritud kaubasaatjad ja sertifitseeritud kaubasaajad.

Aktsiisikauba ELi-sisene kaubanduslik liikumine võib toimuda aktsiisi peatamise korra alusel (edaspidi „aktsiisi peatamise kord“) või pärast seda, kui see on lubatud tarbimisse ühe liikmesriigi territooriumil ja viiakse seejärel mõne teise liikmesriigi territooriumile kaubanduslikel eesmärkidel tarnimiseks (edaspidi „aktsiisi tasumise kord“). Praegu jälgitakse Euroopa Parlamendi ja nõukogu otsuse (EL) 2020/263 artiklis 1 osutatud arvutipõhise süsteemi abil ainult aktsiisi peatamise korra alusel toimuvat liikumist. Sellise liikumise jaoks on nõukogu direktiivis 2008/118/EÜ loodud ja määratletud ettevõtjate liigid.

Ettepaneku eesmärk on kehtestada liikmesriikidele kohustused selliste ettevõtjate andmevahetuse osas, kes saadavad või võtavad vastu kaupa direktiivi (EL) 2020/262 V peatüki 2. jao alusel, andmete puhul, mida hoitakse riiklikes registrites, millel on keskregister. Ettepaneku puudumisel ei oleks täielik teabevahetus võimalik, mis mõjutaks negatiivselt ettevõtjate halduskoormust, pettuseohtu ja halduskoostööd liikmesriikide pädevate asutuste vahel.

Ettepaneku eesmärke ei suuda liikmesriigid saavutada, vaid neid saab paremini saavutada Euroopa Liidu tasandil. Nõukogu määruses (EL) nr 389/2012 on sätestatud liikmesriikide vahel aktsiisikauba liikumise sujuvaks toimimiseks vajaliku andmevahetuse ühtlustatud eeskirjad, mille puudumisel võiksid liikmesriigid kehtestada neid kahepoolselt ja liikmesriigiti tekiks erinevused. Ettepanekuga laiendatakse andmevahetuse kehtivate menetluste kohaldamist ettevõtjatele, kes saadavad või võtavad vastu aktsiisikaupa, mis on lubatud tarbimisse ühe liikmesriigi territooriumil ja viiakse mõne teise liikmesriigi territooriumile seal kaubanduslikel eesmärkidel tarnimiseks.

Ettepanekuga laiendatakse määruse (EL) nr 389/2012 artikli 15 lõike 1 punkti d (milles sätestatakse liikmesriikide kohustus vahetada vajalikku teavet, kui aktsiisikaup, millele kohaldatakse aktsiisi peatamise korda, on täielikult hävinenud või pöördumatult kahjustunud) kohaldamisala sellise aktsiisikauba liikumisele, mis on lubatud tarbimisse ühe liikmesriigi territooriumil ja viiakse mõne teise liikmesriigi territooriumile seal kaubanduslikel eesmärkidel tarnimiseks. Komisjoni määrus (EÜ) nr 684/2009 tunnistatakse kehtetuks ja asendatakse delegeeritud määrusega (EL) .../... [väljaannete talitus: palun lisada avaldamisnumber]. Ettepanekuga asendatakse kõnealuse määruse artikli 19 lõike 2 punktis c olev viide komisjoni määruse (EÜ) nr 684/2009 II lisa koodide loetelule nr 11 viitega delegeeritud määruse (EL) .../... [väljaannete talitus: palun lisada avaldamisnumber] II lisa koodide loetelule nr 10. Ettepanekuga laiendatakse määruse (EL) nr 389/2012 artikli 19 lõike 4 esimese lõigu kohaldamisala seoses liikmesriikide kohustusega vahetada keskregistri kaudu vastavates riiklikes registrites sisalduvat teavet ettevõtjate kohta, kes saadavad või võtavad vastu aktsiisikaupa liikmesriikide vahelise aktsiisi peatamise korra alusel, sellise aktsiisikauba liikumisele, mis on lubatud tarbimisse ühe liikmesriigi territooriumil ja viiakse mõne teise liikmesriigi territooriumile seal kaubanduslikel eesmärkidel tarnimiseks. Määruse (EL) nr 389/2012 artikli 20 lõike 1 esimeses lauses osutatakse võimalusele kinnitada elektrooniliselt selliste ettevõtjate aktsiisimaksja registreerimise numbrite kehtivus, kes saadavad või võtavad vastu aktsiisikaupa aktsiisi peatamise korra alusel. Ettepanekuga laiendatakse selle kohaldamisala selliselt, et seda võimalust saab kasutada ka nende ettevõtjate aktsiisimaksja registreerimise numbrite puhul, kes saadavad või võtavad vastu aktsiisikaupa, mis on lubatud tarbimisse ühe liikmesriigi territooriumil ja viiakse mõne teise liikmesriigi territooriumile seal kaubanduslikel eesmärkidel tarnimiseks.

2022/0331 (CNS)

Ettepanek:

NÕUKOGU MÄÄRUS,

millega muudetakse määrust (EL) nr 389/2012 sellise teabe vahetamise osas, mida hoitakse elektroonilistes registrites ettevõtjate kohta, kes saadavad või võtavad vastu liikmesriikide vahel kaubanduslikel eesmärkidel liikuvat aktsiisikaupa

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 113,

võttes arvesse Euroopa Komisjoni ettepanekut,

olles edastanud seadusandliku akti eelnõu liikmesriikide parlamentidele,

võttes arvesse Euroopa Parlamendi arvamust,

võttes arvesse Euroopa Majandus- ja Sotsiaalkomitee arvamust,

toimides seadusandliku erimenetluse kohaselt

ning arvestades järgmist:

(1)Nõukogu direktiivi (EL) 2020/262 artiklis 36 on sätestatud, et sellise aktsiisikauba liikumine, mis on lubatud tarbimisse ühe liikmesriigi territooriumil ja viiakse mõne teise liikmesriigi territooriumile seal kaubanduslikel eesmärkidel tarnimiseks, peab toimuma elektroonilise lihtsustatud haldusdokumendi alusel. Selle artikliga laiendatakse seega Euroopa Parlamendi ja nõukogu otsuse (EL) 2020/263 kohase, aktsiisikauba liikumise jälgimiseks mõeldud arvutipõhise süsteemi kasutamist, mida praegu kasutatakse aktsiisi peatamise korra alusel toimuva aktsiisikauba liikumise jälgimiseks, sellise aktsiisikauba jälgimisele, mis on lubatud tarbimisse ühe liikmesriigi territooriumil ja viiakse seejärel mõne teise liikmesriigi territooriumile kaubanduslikul eesmärgil tarnimiseks. Arvutipõhise süsteemi kasutamise laiendamist hakatakse kohaldama alates 13. veebruarist 2023.

(2)Arvutipõhise süsteemi kasutamise sellise laiendamise kajastamiseks on vaja laiendada määruse (EL) nr 389/2012 artikli 15 lõike 1 punkti d, artikli 19 lõike 4 esimese lõigu ja artikli 20 lõike 1 kohaldamisala kogu asjaomasele aktsiisikaubale, olenemata sellest, kas on kohaldatud aktsiisi peatamise korda.

(3)Määruse (EL) nr 389/2012 artikli 19 lõike 2 punkti c kohaselt peavad liikmesriigid hoidma elektroonilistes registrites aktsiisikauba kategooriat (CAT) ja/või aktsiisikauba koodi (EPC) toodete puhul, mis on hõlmatud komisjoni määruse (EÜ) nr 684/2009 II lisa koodide loetelus nr 11 osutatud loaga. Alates 13. veebruarist 2023 asendatakse komisjoni määrus (EÜ) nr 684/2009 komisjoni delegeeritud määrusega (EL) .../... [väljaannete talitus: palun sisestada joonealuses märkuses nimetatud määruse avaldamisnumber]. Selguse huvides on asjakohane kajastada kõnealust asendamist määruse (EL) nr 389/2012 artikli 19 lõike 2 punktis c.

(4)Kuna käesoleva määruse eesmärk on näha ette sellise teabe vahetamine, mida iga liikmesriik hoiab elektroonilises registris ettevõtjate kohta, kes saadavad või võtavad vastu kaupa, mis on lubatud tarbimisse ühe liikmesriigi territooriumil ja viiakse seejärel mõne teise liikmesriigi territooriumile seal kaubanduslikel eesmärkidel tarnimiseks, ning liikmesriigid ei suuda seda eesmärki piisavalt saavutada, ent tulenevalt meetme ulatusest, nimelt arvutipõhise süsteemi ühtlustatud toimimise tagamine kõigis liikmesriikides, saab selle paremini saavutada liidu tasandil, võib liit võtta meetmeid kooskõlas Euroopa Liidu lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärgi saavutamiseks vajalikust kaugemale.